አጫጭር ዜናዎች አሰልጣኞች የሰልጣኞች ምልከታ ያደርጋሉ
የአትሌት ጥሩነሽ ዲባባ አትሌቲክስ ማሰልጠኛ ማዕከል አሰልጣኞች የሰልጣኞች ምልከታ ሊያደርጉ ነው፡፡ የኮሮና ወረርሽኝ ወደ ኢትዮጵያ መግባቱን ተከትሎ ማዕከሉ ለ15 ቀን ስልጠና በማቆም ስለ ኮሮና ቫይረስ ለሰልጣኞች የግንዛቤ ማስጨበጫ በመስጠት ወደ መጡበት አካባቢ መጓጓዣ በማዘጋጀት እንዲሄዱ ተደርጓል። ከዚያም በኋላ አሰልጣኞች በስልክና በተለያዩ የመገናኛ ዘዴዎች ሰልጣኞች ከስልጠና ውጪ እንዳይሆኑ የማድረግ ስራ መከናወኑን ማዕከሉ በድረገጹ አስታውቋል። አሁን ደግሞ አሰልጣኞች የሰልጣኞች ምልከታ ሊያደርጉ መሆኑን ጠቁሟል፡፡ ከቀናት በኋላም ከየስልጠና ዘርፉ የተውጣጡ አሰልጣኞች ወደ ሶስት የሀገሪቷ አቅጣጫዎች በመሰማራት ሰልጣኞቻቸውን ምልከታ ያደርጋሉ፡፡ በምልከታውም የግል የአራት ሳምንት የስልጠና እቅድ መስጠትን ጨምሮ የተቸገሩ የሰልጣኝ ቤተሰብን በመለየት የምግብና እጃቸውን ለማፅዳት የሚያገለግግሉ አልኮልና ሳኒታይዘር ድጋፍ የሚደረግ መሆኑንም በማዕከሉ የትምህርት ስልጠናና ውድድር ዳይሬክተር አቶ ነጋሽ አደም ገልጸዋል፡፡ አሰልጣኞች ተጨማሪ ለየክፍሉ የሚያገለግሉ ሰነዶችን በመስራት ላይ እንደሚገኙም አስታውቀዋል።
 ለገጣፎ የአትሌቲክስ የልምምድ የአሸዋ ጥርጊያ ሜዳ 
ለገጣፎ ለገዳዲ ከተማ በመገንባት ላይ የሚገኘው የአትሌቶች አማራጭ የልምምድ የአሸዋ ጥርጊያ ሜዳ አሸዋ የማልበስ ሥራው በመጨረሻ ምዕራፍ ላይ እንደሚገኝ ታውቋል፡፡ የኢትዮጵያ አትሌቲክስ ፌዴሬሽን ከለገጣፎ ለገዳዲ ከተማ አስተዳደር ጋር በጋራ እያስገነባ የሚገኘው የልምምድ ሜዳ በምን ደረጃ ላይ እንደሚገኝ በፌዴሬሽኑ ስራ አስፈጻሚዎችና አመራሮች እንዲሁም የምህንድስና ባለሙዎች ባለፈው ሳምንት ምልከታ ተደርጓል:: በዚህም መሰረት የውሃ ፍሳሽ መውረጃዎች ግንባታ ሙሉ ለሙሉ ከመጠናቀቁም በላይ መሰረት አውጥቶና ደልድሎ አሸዋ የማልበስ ስራው በመጨረሻ ምዕራፍ ላይ እንደሚገኝ ለማወቅ መቻሉን ፌዴሬሽኑ አስታውቋል፡፡ ጥርጊያው 1 ነጥብ 6 ኪሎ ሜትር ርዝመትና የ10 ሜትር ስፋት አለው፡፡ ለግንባታው ከተማ አስተዳደሩ ቦታውን ለፌዴሬሽኑ በነፃ ሲፈቅድ ፌዴሬሽኑ ደግሞ ከ16 ሚሊዮን ብር በላይ ገንዘብ መድቦ እያስገነባ ይገኛል፡፡ ሲጠናቀቅም በርካታ አትሌቶች ልምምድ ሊሰሩበት የሚያስችል ይሆናል፡፡ 
የማራቶን ከዋክብት የሚሳተፉበት 
ቨርቹዋል ሩጫ 
ውድድሮች መሰረዛቸውን ተከትሎ በስልክ ላይ በሚጫኑ መተግበሪያዎች የሚካሄዱ ሩጫዎች እየተለመዱ መምጣታቸው ይታወቃል፡፡ ኤንኤን የተባለ የሩጫ ቡድንም በዓለም ላይ ታዋቂ የሆኑ የማራቶን አትሌቶችን በዚሁ መንገድ በውድድር እያሳተፈ ይገኛል፡፡ ትናንት የተጀመረው ሩጫው ዛሬ የሚጠናቀቅ ሲሆን፤ ኬንያዊው የዓለም ማራቶን ክብረወሰን ባለቤቱ ኢሉድ ኪፕቾጌ፣ ሁለተኛው ፈጣን አትሌት ቀነኒሳ በቀለ፣ ጆሹዋ ቺፕቲግ እና ጂዎፈሪ ካምዎሮር ተሳታፊ መሆናቸውንም በድረገጹ አስታውቋል፡፡
አዲስ ዘመን ግንቦት 30/2012